stanford-oval/wikipedia huggingface dataset:
כפרה (סרט)

| --- | --- |

 מבוסס על:  הרומן "כפרה" מאת איאן מקיואן
 בימוי:  ג'ו רייט 
 הופק בידי:  טים ביוואן   אריק פלנר  פול ובסטר
 תסריט:  כריסטופר המפטון
 שחקנים ראשיים:  קירה נייטלי ג'יימס מקאבוי רומולה גראי ברנדה בלתין  ונסה רדגרייב ג'ונו טמפל
 מוזיקה:  דאריו מרינלי 
 צילום:  סימוס מק'גרבי 
 מדינה:  הממלכה המאוחדת, צרפת 
 חברת הפקה:  StudioCanal, רלטיביטי מדיה, Working Title Films 
 חברה מפיצה:  UIP Duna 
 שיטת הפצה:  וידאו על פי דרישה 
 הקרנת בכורה:  בבריטניה: 7 בספטמבר 2007  בארצות הברית: 7 בדצמבר 2007
 משך הקרנה:  123 דקות
 שפת הסרט:  אנגלית 
 סוגה:  סרט דרמה, סרט רומנטי, סרט מלחמה, סרט מבוסס יצירה ספרותית 
 מקום התרחשות:  אנגליה, דנקרק 
 תקציב:  $30,000,000
 הכנסות באתר מוג'ו:   atonement
 פרסים:  פרס אוסקר למוזיקה המקורית הטובה ביותר (דאריו מרינלי) 
 www.atonementthemovie.co.uk
 דף הסרט ב־IMDb
 
כפרה (באנגלית: Atonement) הוא סרט דרמה משנת 2007 על פי רומן בשם זהה מאת איאן מקיואן. הסרט בוים על ידי ג'ו רייט, בכיכובם של קירה נייטלי, ג'יימס מקאבוי, סרשה רונן ורומולה גראי. הסרט היה מועמד לפרס אוסקר בקטגוריית "הסרט הטוב ביותר", וזכה בשני פרסי גלובוס הזהב לסרט הדרמה הטוב ביותר ולפסקול המקורי הטוב ביותר.
עלילה

בריוני טאליס (סירשה רונן) היא נערה בת 13 ממשפחה אמידה באנגליה. יש לה תשוקה גדולה לכתיבה והיא כותבת מחזה שהיא מתכוונת להציג לכבוד בואו של ליאון, אחיה הגדול, לביקור. בבית המשפחה מתארחים גם קרוביהם, נערה בשם לולה (ג'ונו טמפל) ושני אחיה התאומים. האח ליאון (פטריק קנדי) מגיע עם אחד מידידיו פול מרשל (בנדיקט קמברבאץ'), שהוא מנהל מפעל שוקולד.
בריוני מתבוננת מהחלון ורואה את אחותה הגדולה ססיליה (קירה נייטלי) ואת רובי טרנר (ג'יימס מק'אבוי), בנו של סוכן הבית שלהם, מתווכחים ליד המזרקה בחצר. בשלב מסוים ססיליה פושטת את בגדיה ונכנסת למי המזרקה, ובריוני מפרשת זאת כהיענות לדרישה מאיימת מצד רובי. מאוחר יותר מוצגת הסצנה מנקודת מבטם של ססיליה ורובי: ססיליה הולכת למלא אגרטל יקר במי המזרקה, אך אחת מידיות האגרטל נשברת כשרובי מבקש לסייע לה, וססיליה נכנסת למזרקה כדי להוציא את החתיכה השבורה שנפלה למים.
רובי כותב לססיליה מכתב שבו הוא מתוודה על אהבתו אליה, ומבקש מבריוני למסור לה אותו. באיחור הוא מגלה שהמכתב שמסר היה העתק שכלל הערה מינית בוטה. כשהוא מגיע לארוחה בבית המשפחה, ססיליה מספרת לו שבריוני פתחה את המכתב וקראה אותו. היא מובילה אותו לספרייה ועל אף חששותיו מתוודה על רגשותיה ההדדיים. השניים מקיימים יחסי מין שנקטעים כשהם מבינים שבריוני נכנסה לספרייה וצופה בהם. על בסיס ההתרחשות ליד המזרקה, המכתב ומה שהיא מפרשת כאונס בספרייה, בריוני חושבת שרובי הוא סוטה; אך נראה שמתלוות לכך גם תחושת קנאה ונקמנות, כיוון שבריוני הצעירה מאוהבת אף היא ברובי.
בזמן ארוחת הערב מתברר שהתאומים נעלמו והמשפחה פותחת בחיפושים אחריהם. בזמן החיפוש מוצאת בריוני את לולה נאנסת על ידי גבר שברח מהמקום. רובי חוזר לאחר שמצא את שני התאומים, אך נעצר כמעט מיד על בסיס עדותה של בריוני שמצהירה שראתה אותו אונס את לולה. ססיליה היא היחידה שטוענת לחפותו ונפרדת ממנו לפני שהוא נלקח מהמקום על ידי המשטרה.
ארבע שנים לאחר מכן, במהלך מלחמת העולם השנייה, רובי משוחרר מהכלא בתנאי שיצטרף לצבא במקום. לאחר שהופרד מהיחידה שלו הוא מגיע ברגל לדנקרק, שם הוא מחכה לפינוי חזרה לאנגליה. בפלשבק שמוצג הוא נזכר בפגישה שהייתה לו עם ססיליה לפני כמה חודשים, ובה היא סיפרה לו על בקתת נופש על שפת הים, שאליה יוכלו שניהם לנסוע בחופשתו הבאה.
בריוני בת השמונה עשרה (רומולה גראי) בוחרת ללכת בעקבותיה של ססיליה והופכת לאחות. היא מגלה שפול מרשל עתיד לשאת לאישה את לולה, ומבינה שפול היה זה שאנס את לולה. היא הולכת לטקס החתונה בכנסייה, אך אינה מגלה שפול אנס את לולה. היא מבקרת את ססיליה ומוצאת אותה עם רובי. היא מבקשת להתנצל על שהעלילה על רובי את פשע האונס וגרמה למאסרו הארוך, אך רובי עדיין זועם על העוול שגרמה. בריוני מבטיחה ללכת ולשנות את העדות שנתנה בעבר, והשלושה מקווים שהדבר יעזור.
עשרות שנים לאחר מכן, בריוני המבוגרת (ונסה רדגרייב) היא סופרת מצליחה, שמתראיינת בנוגע לספרה האוטוביוגרפי "כפרה". היא מתוודה שהסצנה שבה היא מדברת עם רובי וססיליה הייתה בדיונית לחלוטין, כיוון שרובי מת מאלח דם עוד בדנקרק בבוקר שלפני הפינוי, וססיליה נהרגה כמה חודשים לאחר מכן בהפצצה של תחנת רכבת במהלך הבליץ. בריוני מספרת שהמציאה את המפגש עם רובי וססיליה, כיוון שביקשה להעניק להם בספר שכתבה את החיים המאושרים שהיו ראויים להם, וששללה מהם במציאות.
בסצנת הסיום נראים ססיליה ורובי על שפת הים ליד הצוקים הלבנים של דובר בבקתה שאליה התכוונו לנסוע לחופשה.
טקסט (ספר)

| --- | --- |

 מידע כללי
 מאת:  דמיטרי גלוכובסקי 
 שפת המקור:  רוסית 
 הוצאה
 תאריך הוצאה:  2017 
 
העטיפה המקורית ברוסית.
"טקסט" הוא רומן ריאליסטי מאת הסופר דמיטרי גלוכובסקי, שיצא לאור ב-15 ביוני 2017 על ידי הוצאת הספרים "AST". הוא מספר על מספר ימים בחייו של סטודנט לפילולוגיה שחזר למוסקבה לאחר שהשתחרר מהכלא. המחבר מפנה את תשומת הלב לאופן שבו תוך כמה שנים הטכנולוגיה שינתה את מערכת היחסים בין אנשים, והטלפון הפך ל"אני" השני של האדם.
בשנת 2019 שוחרר עיבוד קולנועי של הבמאי קלים שיפנקו, שאת התסריט שלו כתב גלוכובסקי עצמו. עיבוד הסרט זכה בפרס נשר הזהב לסרט העלילתי הטוב ביותר. גלוכובסקי קיבל את פרס ניקה לתסריט הטוב ביותר.
הספר תורגם לעברית על ידי פיודור מקרוב, בהוצאת כנרת, זמורה-ביתן בשנת 2021. תורגם גם לגרמנית, אנגלית ושפות נוספות.
עלילה

מוסקבה, סתיו 2016. איליה גוריונוב, בן 27, חוזר לעיר, סטודנט לשעבר לפילולוגיה שריצה שבע שנים בכלא בגין סם שהושתל במועדון בו שהה. הוא מתקשה להכיר את עיר הבירה, שהשתנתה רבות במהלך השנים. במיוחד עינו נצמדת לסמארטפונים שבעבר היו רק אצל המתקדמים ובעלי הממון ועכשיו אצל כולם.
גורוניוב יוצא הביתה ללובניה שליד מוסקבה. היא, בניגוד למוסקבה, נשארה ללא שינוי. איליה מכוסה בזיכרונות: שנות לימודים, חברתו לשעבר, החברים. איליה חולם סוף סוף לראות את אימו, איתה התגורר לפני מעצרו, אך כשהגיע הביתה, הוא מגלה שאימו מתה מהתקף לב יום לפני שובו.
איליה מזמין את חברו הוותיק סריוגה למקום שלו, אך עם הפגישה הוא מבין שהם הפכו זרים זה לזה. בעזרת טלפון של חבר, גוריונוב מוצא ברשת VK את הפרופיל האישי של פיוטר "פטיה" חאזין, סגן בשירות הפדרלי לשליטה בסמים, ששלח את איליה לכלא לפני שבע שנים על ידי השתלת הסמים באותו מועדון. איליה מכנה אותו "כלבה" בינו לבין עצמו. כשהוא רואה את פניו המרוצות של האיש ששבר את חייו, מחליט הגיבור לנקום.
כתוצאה מכך, לידיו של גוריונוב מגיע הסמארטפון של המפליל שלו, בו כל חייו וכל הלכלוך על חאזין מוסתר. כשהבין שהוא עצמו נידון, איליה מתחיל לחיות את חייו של אדם אחר, אבל באמצעות הטלפון שלו. איליה מנסה לפתור את הסכסוכים המשפחתיים של "הכלבה" ומתאהב בחברתו נינה באמצעות סרטון ותמונה בטלפון של חאזין. כשהוא מתיימר להיות חאזין, הגיבור מגלה את כל הפרטים והחסרונות שלו ומוצא דרך להשיג 250 אלף יורו מהשותפים שלו. בסופו של דבר, איליה עומד בפני בחירה מוסרית: לעזוב את הארץ עם הכסף הזה או להציל את נינה.
כתיבה

"טקסט" צמח מתוך ניסיון לכתיבת תסריט, שקיבל גלוכובסקי בשנת 2011.
לדברי המחבר, רעיון היצירה הבשיל במשך מספר שנים, בעוד שהעבודה עצמה ארכה מספר חודשים. גלוכובסקי הראה את כתב היד בפני גורמי ביטחון ופושעים שהרצו את עונשם בכלא. לדבריו, אחד מהם אמר: "ממש עליי עכשו זה כתוב".
ב-20 במרץ 2017 הופיעה הגרסה הראשונה של עטיפת הרומן בקהילה הרשמית באתר VKontakte. עשרה ימים לאחר מכן החלו להתפרסם הקטעים הראשונים מתוך "טקסט" בדפי הקהילה, כמו גם קדימונים וראיונות עם גלוכובסקי על הספר. ואז כל הפרקים הראשונים פורסמו ב-VKontakte. גלוכובסקי גם ארגן שידור חי של הקראות מתוך הרומן שלו. ב-14 ביוני הציג המחבר את הרומן במרכז העיתונות של שירות החדשות הלאומי במוסקבה ולמחרת החלה מכירת ספר חדש.
לרומן יש פסקול משלו, המתפרסם בדף היצירה ב-VKontakte. הרומן יצא לאור במהדורת דפוס ובגרסה אלקטרונית ויש גם גרסת שמע.
הכרה

מבקרי הספרות בירכו את ה"טקסט" כיציאתו של גלוכובסקי מנישת ספרות העשרה ל"ספרות גדולה" עם "ריצות מוסריות" וכניסיון לממש את הז'אנר של "ריאליזם סוציו-פסיכולוגי חמור" באמצעות "המונולוג הפנימי האינסופי של הגיבור".
מבקרת הספרות אנה נרינסקאיה ציינה את הפרטים החדישים שבהם מתמקד המחבר, המבדילים את הטקסט מהגוף העיקרי של הספרות הרוסית המודרנית, שם המודרניות מוצגת לעיתים קרובות יותר "בצורה של מטאפורה, בתיאורים של משהו מימי הביניים, באיזו בנייה פנטסטית. כמה ביקורות ציינו את ההתייחסויות של ה"טקסט " כלפי החטא ועונשו עם התפתחות דומה מ"רומן נקמה" ל"רומן על חמלה ותשובה".
עיבודים > תיאטרון

שנה לאחר פרסומו, הרומן הפך להצגה תיאטרלית שהועלתה על במת תיאטרון הדרמה במוסקבה על שם מ.נ. ירמולובה על ידי הבמאי מקסים דידנקו, הצגת הבכורה התקיימה ב-15 במאי 2018. גלוכובסקי לקח חלק בהפקה והשתתף בבכורה באולם. את הדמויות הראשיות – איליה, פטיה ונינה – גילמו השחקנים איליה מלנין, ארטיום טקאצ'נקו וכריסטינה אסמוס, בהתאמה (שגם גילמה את התפקיד בעיבוד קולנועי).
עיבודים > קולנוע וטלוויזיה

ב-24 באוקטובר 2019 שוחרר עיבוד קולנועי, שביים קלים שיפנקו לפי תסריט של גלוכובסקי עצמו, שגילם תפקיד קטן בסצנה בסרט. את התפקידים הראשיים גילמו אלכסנדר פטרוב (איליה), איוואן יאנקובסקי (פטיה) וכריסטינה אסמוס (נינה). בשל לוח זמנים עמוס, הצליח גלוכובסקי לבקר בהפקת הסרט רק כמה פעמים. הוא נפגש שוב ושוב עם במאי הסרט ודן בתפקידי השחקנים. היה זה עיבוד קולנועי ראשון לאחת מיצירותיו של גלוכובסקי, שצולמה. גרסת במאי, כסדרת טלוויזיה בת 5 פרקים שודרה בטלוויזיה הרוסית בשנת 2020.
עיבוד הסרט זכה בארבעה פרסי נשר הזהב (2020): בקטגוריות הסרט הטוב ביותר, השחקן הטוב ביותר (אלכסנדר פטרוב), שחקן המשנה הטוב ביותר (איוואן יאנקובסקי) ועריכת הסרט הטובה ביותר (טים פאבלקו). דמיטרי גלוכובסקי קיבל את פרס ניקה (2020) עבור התסריט הטוב ביותר ואת פרס פרנסואה שאלה בתור התסריט הטוב ביותר בקולנוע הרוסי, במסגרת פסטיבל הסרטים הונפלור (2019).
הערות שוליים

↑  Дмитрий Глуховский: «Наше время фантастичнее любой фантастики»
↑  "Шипенко получил главного "Золотого орла" и попросил не штрафовать режиссеров-должников" (ברוסית). טאס"ס. נבדק ב-2020-01-24.
1 2  «Текст» и «Глубже» отмечены наградами «Ника» за лучший сценарий. «Интерфакс»
↑  טקסט – דמיטרי גלוכובסקי, באתר כנרת זמורה
↑  "Шесть лет и один «Текст». История романа Дмитрия Глуховского". НСН. 2017-12-03.
↑  "Дмитрий Глуховский: «Дети неизбежно победят, вопрос в том, успеет ли нынешняя власть их испортить»". Новая газета (ברוסית). נבדק ב-2017-12-03.
↑  "Дмитрий Глуховский становится большим писателем, а Ольга Брейнингер — надеждой русской литературы: Галина Юзефович — о двух книгах-событиях на русском языке". Meduza (ברוסית). נבדק ב-2017-11-28.
↑  "Абонент не абонент". Новая газета (ברוסית). נבדק ב-2017-11-28.
↑  Павел Басинский. Глуховский ищет новые возможности старых жанров
↑  Книга на выходные: «Текст» Дмитрия Глуховского — ТАСС
↑  Васильева Е. В. Дмитрий Глуховский. Текст // Звезда. 2017. № 10.
↑  Архангельский А. А. «Телефон сегодня — отпечаток души» // Журнал «Огонёк» № 28 от 17.07.2017. С. 34
↑  "Глуховский и Диденко беседуют о творчестве, технологиях и товарище майоре". Афиша Daily (ברוסית). נבדק ב-2018-05-05.
↑  "Страница спектакля «Текст» в репертуаре театра". Официальный сайт Московского драматического театра им. М. Н. Ермоловой (ברוסית). נבדק ב-2018-05-15.
↑  "Вышел тизерный трейлер фильма «Текст» с Петровым" (ברוסית). Газета.Ru. נבדק ב-2019-06-17.
↑  Писатель Дмитрий Глуховский о вере в маленького человека и феномене распада семьи // Hello! (magazine)
↑  27-й Фестиваль российского кино в Онфлёре
פסולת אלקטרונית

פסולת אלקטרונית
קונקטורים של ציוד תקשורת לפני מיחזור
פסולת אלקטרונית היא ציוד או אמצעים אשר אינם יכולים עוד לשרת את המטרה שלשמה יוצרו ועל פי הדירקטיבה האירופאית פועלים על מתח חשמלי עד 1,000 וולט בזרם חילופין או 1,500 וולט בזרם ישר.
פסולת אלקטרונית מכילה חומרים רעילים רבים ביניהם עופרת, סלניום, כספית, קדמיום, בריליום, בדיל ומעכבי בעירה בחלקי הפלסטיק השונים. טיפול בפסולת אלקטרונית עלול לכלול סיכון רב לעוסקים במיחזורו ויש לנקוט באמצעי זהירות מחמירים ביותר. בעיית הפסולת האלקטרונית בעולם חמורה ביותר ובבסיסה עומדת הבעיה של הגעת פסולת אלקטרונית למשרפות ומזבלות ציבוריות בהן לא נעשה טיפול ראוי. בנוסף, מדינת ישראל דלה בשטחי הטמנה ועל כן גם סוגיה זו מהווה סיכון אקולוגי משמעותי.
בנוסף לכך, פסולת אלקטרונית מכילה יסודות נדירים רבים אשר נידרשים לתעשיות הטכנולוגיה השונות, ואשר מיחזורם מתוכה יכול להביא לחיסכון כספי ניכר, ולהפחתת התלות באספקה שלהם מסין שהיא המפיקה הגדולה בעולם של חומרים אלה.
על פי דו"ח של ארגון Global E-waste Statistics Partnership, היקף הפסולת האלקטרונית גדל בהדרגה, ועמד בשנת 2019 על 53.6 מיליון טון.
איסוף פסולת אלקטרונית

איסוף פסולת אלקטרונית הוא האתגר המרכזי במיחזורה. אתגרי האיסוף העומדים בפני רשויות החוק או גופים מסחרים מחייבים יצירתיות בהתמודדות עם עלית מחירי התפעול והלוגיסטיקה אל מול הרווחיות המזערית שבמיחזור הפסולת האלקטרונית. את שורש הבעיה ניתן למצוא במוצרי חשמל גדולים כדוגמת מקררים אשר עלות הובלתם עולה על התועלת הניתנת להפיק מחומרי הגלם המופקים בהליך המיחזור. מאז שלהי שנות התשעים נעשו ברחבי העולם ובמערב אירופה בעיקר ניסיונות רבים ליצור מנגנוני איסוף עירוניים לפסולת אלקטרונית. האתגרים באיסוף פסולת אלקטרונית הם החל מעצם היותה כבדת משקל, עד לסיכונים שבאיסופה במכלי רחוב דרך גנבות, וונדליזם ופריצות. בשנים האחרונות נמצא פתרון יעיל של הקמת מרכזי איסוף במוסדות ובתי עסק כחלק מרעיון של מעורבות חברתית או חובה רגולטורית כפי שנחקק בישראל בחוק הפחתת פסולת אלקטרונית 2011. בישראל הוקמו מספר אתרים לאיסוף במוסדות ובתי עסק אשר נהנים מפעילות ירוקה ואקולוגית למען עובדי ולקוחות המקום. על פי דוקטורט הנכתב במסצוסטס בשנת 2008, על מנת להגיע למיקסום האיסוף לפסולת אלקטרונית נידרשת נגישות קבועה של אחד מבני המשפחה לנקודת איסוף או נקודה ברדיוס של קילומטר מרובע אחד בכל בית אב.[דרוש מקור]
שיטת החקיקה המקובלת כיום בעולם, לאחר מספר מסלולי חקיקה מאז שלהי שנות התשעים, היא גישת ה-EPR, גישה הקובעת שני בסיסים לטיפול בפסולת האלקטרונית. הבסיס הראשון הוא הבסיס החוקי המחייב יצרנים, יבואנים ומשווקים למיכסות מיחזור קבועות בחוק של פסולת אלקטרונית ביתית ותעשייתית והבסיס השני הוא פעילות התנדבותית או מתומרצת על מנת לדרבן יצרנים ומשווקים להקים בשטחם אתרי איסוף לפסולת אלקטרונית ולהעבירה למיחזור.
סוגי פסולת אלקטרונית

הדירקטיבה האירופאית WEEE מסווגת את הפסולת האלקטרונית למספר מרכיבים המושפעים לדרך האיסוף, המיחזור ומידת הנזק הסביבתי הנגרם.
בנספח 1A מציינת הדירקטיבה קטגוריות של פסולת אלקטרונית:
מכשירים גדולים במשקי בית (מקררים, תנורים, מזגנים)
מכשירים קטנים במשקי בית (טוסטרים, מגהצים)
מכשירי תקשורת (מחשבים, טלפונים סלולריים)
מכשירי צריכה (טלוויזיות, רדיו, מערכות סטריאו)
מכשירי תאורה (נורות, פלואורסצנטים)
מכשירים אלקטרוניים (מקדחות, מטחנות)
צעצועים, פנאי וספורט (משחקי וידאו, ציוד צלילה)
מוצרים רפואיים (קרדיולוגיה, מעבדה)
מכשירי בקרה ושליטה (גלאי עשן, תרמוסטטים)
מכשירים אוטומטיים למכירה (משקאות, מוצרים)
הדירקטיבה מדגישה את הפסולת הדיגיטלית (קטגוריות 3, 8, 9 ו-10) כרעילות ביותר ואת קטגוריות המוצרים "הלבנים" כמאתגרות ביותר לאיסוף ומחייבות מעורבות ממשלתית פעילה (קטגוריות 1, 4 ו-7).
זיהום ורעלים בפסולת אלקטרונית

בשונה מפסולות אחרות מזוהה פסולת אלקטרונית מזהמת בעיקר עם חומרים אשר עמידים בפירוק ביולוגי ומצטברים ברקמות החי (PBT: Persistent Bioaccumulative Toxins). הבעיה בהצטברות PBT היא בגידול המסה בשרשרת המזון ומעצם היות האדם הגורם העומד בראשה, זהו החי הנפגע ביותר.
מספר דוגמאות: בטלפונים סלולרים וכן בטלפונים חכמים ניתן למצוא ארסן, אנטימון, נחושת, קדמיום, בריליום, אבץ, ניקל ועופרת בכמויות נכבדות אשר גורמות לנזקים עצביים בבני אדם, פגיעה בהתפתחות (ילדים ונשים בעיקר), סרטן והשפעות גנטיות. במחשב ביתי ניתן למצוא זרחן, מעכבי בעירה PBDE, בריום, כרום שש ערכי, פלסטיק, עופרת, קדמיום כספית ובריליום. בנורות פלואורסצנטיות רגילות וקומפקטיות ניתן למצוא כמויות גדולות של כספית בתצורת גז וחומרים נוספים. תאורת LED מכילה את כל החומרים הרעילים שיש במחשבים, טלפונים סלולריים וכן טלפונים חכמים וכן במוצרי אלקטרוניקה נוספים.
נזקים כלכליים

בתוך הפסולת האלקטרונית ישנם חומרי גלם יקרי ערך, כמו ברזל, נחושת או זהב. כאשר פסולת זו אינה מתמחזרת, חומרי גלם אלו יורדים לטמיון מבחינה כלכלית וסביבתית (במיוחד במקרים בהם המוצרים האלקטרונים נשרפים).
דו"ח של ארגון Global E-waste Statistics Partnership העריך, נכון לשנת 2019, שאבדו באופן זה חומרי גלם בשווי מצטבר של בערך 57 מיליארד דולר.
אם יוגבר המחזור של פסולת אלקטרונית זו, או לכל הפחות של חומרי גלם אלו, הדבר יכול לסייע בפיתוחה של כלכלה מעגלית, אשר מנצלת באופן יעיל יותר כל משאב.
בעולם

ההתייחסות לפסולת אלקטרונית בעולם כמזהם פוטנציאלי התחילה כאשר זיהו מחוקקים ורגולטורים מתקדמים כי הגידול בצריכת האלקטרוניקה גדל באופן משמעותי. אם בתחילת שנות השמונים נרכשו על ידי צרכנים בארצות הברית 500,000 טון של ציוד אלקטרוני, בשנות התשעים הוכפלה הכמות והגיעה למיליון טון צריכה ובשנות האלפיים שולשה הכמות והגיעה ל-1,500,000 טון צריכה. באמצע שנות התשעים החלה תנועה של רגולציות ופעולות חקיקה אקטיביות בעיקר בצפון ומערב אירופה. הראשונה לפעול הייתה שווייץ בשנת 1994 אשר נקטה בשיטת ה-EPR לאיסוף חוזר על ידי צרכנים. מאז ועד היום ההצלחה בשווייץ מהווה מודל לחיקוי כדוגמה למערכת איסוף ומיחזור אופטימלית אשר מצליחה לאסוף כ-80% מהפסולת האלקטרונית המיוצרת על ידי צרכני המדינה.
מדינות נוספות אשר פעלו בנושא היו הולנד בשיטת "ישן כנגד חדש" בשנת 1999, בשנת 2001 הצטרפה גם שוודיה לשיטת האיסוף הממשלתי ובשנים 2005 - 2006 גם מספר מדינות בארצות הברית החלו בתהליך ממשלתי איטי אשר השאיר מקום לפעילות משק ענפה בתחום המיחזור. מספר המדינות שמאמצות מדיניות אקטיביות לטיפול בנושא ממשיך לעלות בהדרגה, ועלה משנת 2014 ועד אמצע שנת 2020 מ-61 מדינות ל-78. עם זאת, חלק מהצעדים שמאמצות המדינות נחשבים על ידי ארגונים העוסקים בנושא לצעדים חלשים ולא אפקטיביים.
גופים בין לאומים כגון BAN מבצעים מעקבים שוטפים אחר פסולת אלקטרונית בעולם ומפרסמים דוחות מפורטים על נתוני ההפצה והטיפול הלקוי בפסולת זו.
בשנת 2021 פיתחה צרפת מדד שמדרג מוצרים לפי הקלות שבה ניתן לתקנם. ביולי 2021 הוציא נשיא ארצות הברית, ג'ו ביידן, צו של "זכות לתיקון", לפיו באחריות נציבות הסחר הפדרלית לבצע אכיפה שתסייע לצרכנים לתקן מוצרים אלקטרונים ולהשיג חלקי חילוף.
על פי דו"ח של ארגון Global E-waste Statistics Partnership, זוהי התפלגות הפסולת האלקטרונית על פי יבשות, נכון לשנת 2019:
אסיה - 24.9 מיליארד טון
אמריקה - 13.1 מיליארד טון
אירופה - 12 מיליארד טון
אפריקה - 2.9 מיליארד טון
אוקיאניה - 700 מיליון טון
על פי הדו"ח, נכון לשנת 2019, רק 17.4% מכלל הפסולת האלקטרונית נאספה למחזור.
בעולם > בישראל

על פי דיווח של המשרד להגנת הסביבה משקל פסולת הציוד האלקטרוני והחשמלי בישראל מוערך בכ-130,000 טון בשנה (13 ק"ג לאדם), והוא גדל בשיעור גבוה יותר מהגידול הכולל בכמות הפסולת המוצקה בישראל. כמות הפסולת האלקטרונית מהווה כ-3% מכל כמות הפסולת המוצקה בישראל. הפסולת האלקטרונית היא המקור לכ־70% מסך הרעלים המסוכנים באוויר, בקרקע ובמי תהום. רק חלק קטן מהפסולת האלקטרונית נאסף למיחזור. בשנת 2023 נאספה כמות פסולת אלקטרונית השווה לכ־15% מהמכירות למגזר הביתי. ב-12 בינואר 2014 הכיר מנהל ציוד וסוללות במשרד להגנת הסביבה, בשתי חברות כ"גוף יישום מוכר": מ.א.י - תאגיד מחזור אלקטרוניקה לישראל בע"מ ואקומיוניטי – תאגיד חברתי למחזור פסולת אלקטרונית בע"מ. תפקידם של גופי היישום המוכרים הוא לפעול לקיום חובות היצרנים והיבואנים ולדאוג לאיסוף ומחזור הפסולת.
החוק לטיפול סביבתי בציוד חשמלי ואלקטרוני ובסוללות, תשע"ב-2012, נכנס לתוקפו ב-1 במרץ 2014. מטרת החוק היא ליצור הסדרים שיובילו להפחתת ההשפעות הסביבתיות והבריאותיות השליליות של ציוד חשמלי ואלקטרוני, סוללות ומצברים ושל הפסולת הנוצרת מהם. זאת על ידי עידוד שימוש חוזר, צמצום כמות הפסולת ומניעת הטמנתה. החוק מיישם פרקטיקות בינלאומיות אירופאיות מומלצות, (WEEE) ומהווה נדבך נוסף במדיניות המשרד להגנת הסביבה לטיפול בפסולת מוצקה.
ההסדרים שנקבעו בחוק מטילים, בין היתר, אחריות על כל הגורמים בשרשרת המכירה של ציוד חשמלי ואלקטרוני (יצרנים, יבואנים, משווקים ומחזיקים בפסולת הציוד).
יבואנים ויצרנים - חובתם להתקשר עם גוף יישום מוכר, לממן פעילותו, לדווח ולעמוד ביעדי מיחזור ביחס ישר למשקל המוצרים שנמכרו בישראל.
משווקי מוצרים חשמליים - חובתם לאסוף מבית הלקוח מוצר ישן במעמד מסירת מוצר חדש ולאפשר החזרת מוצר ישן בחנות במעמד קניית מוצר חדש. על משווק המוכר סוללות לאפשר קליטצת סוללות מהציבור ללא מגבלות קניה קודמת. הכל בכפוף להתקשרות עם גוף יישום מוכר ומימון עלויות התהליך כפי שקבע המשרד להגנת הסביבה. בנוסף, על משווק חלה חובת רישום ודיווח למשרד להגנת הסביבה.
מחזיקים בפסולת אלקטרונית מהמגזר שאינו ביתי - בעל עסק אשר ברשותו כל סוג של פסולת אלקטרונית, יהיה מחויב להתקשר עם גוף יישום מוכר ולהעביר את כלל הפסולת לטיפולו בהתאם להסדרים שנקבעו, זאת מתוך מטרה למנוע העברת הפסולת לסוחרים ולגורמים שאינם מורשים.
רשויות מקומיות- על רשויות מקומיות להתקשר עם גוף יישום מוכר ולאפשר לתושבים ימי איסוף ממדרכות הבתים, מוקדי איסוף ומרכז איסוף עירוני. קיום החוק מותנה בהתקשרות עם גוף יישום מוכר ומיחזור הציוד באמצעותו בלבד. עד כה התקשרו במדינת ישראל עם גופי יישום כמה עשרות רשויות מקומיות.
ביוני 2016 הצהיר בוועדת הכלכלה בכנסת מנכ"ל המשרד להגנת הסביבה, ישראל דנצינגר, על כישלונו באכיפת החוק ועמידה בחובותיו: "לצערי ולבושתי אני לא יכול לעמוד מאחורי הנתונים ולא יודע אם הם נכונים או לא".
בנובמבר 2018 התפרסם תחקיר של עמותת הפורום לישראל ירוקה בחדשות ערוץ 2 על שריפתה של פסולת אלקטרונית על ידי אקולוגיה לקהילה מוגנת ואקומיוניטי ועל כשלי החוק והמשרד להגנת הסביבה בנושא זה.
בפברואר 2019, המשרד להגנת הסביבה הקשה את העיצומים על הפרת חוק הפסולת והטיל עיצומים על מ.א.י. ואקומיוניטי בסך כולל של כ-270,000 ש"ח בשל הפרת סעיפים שונים בתנאי ההכרה ובשל גילוי שורות של ליקויים.
ראו גם

מיחזור אלקטרוניקה
הערות שוליים

1 2 3 4 5 6  עומר כביר, היקף הפסולת האלקטרונית הגיע ב-2019 לשיא של כל הזמנים: 53.6 מיליון טון, באתר כלכליסט, 7 ביולי 2020
↑  e-Trash Transparency Project, Basel Action Network (באנגלית)
↑  ערן הילדסהיים, היצרנים עושים הכול כדי שנקנה מוצרים חדשים. בעולם החלו להילחם בתופעה, באתר זמן ישראל, 15 בדצמבר 2021
1 2  שני אשכנזי, לקראת משבר פסולת אלקטרונית: בוטל גוף האיסוף בחצי מהרשויות, באתר כלכליסט, 22 ביולי 2024
↑  המשרד להגנת הסביבה, גוף מוכר לטיפול בפסולת אלקטרונית
↑  יערה שפירא, מחזור פסולת אלקטרונית: החוק, המציאות ומה שהצרכן לא יודע, אתר גל"צ, 4.8.2015
↑  מנכ"ל המשרד להגנת הסביבה הודה: בגלל מחסור בכוח אדם – המשרד לא מיישם ואוכף את חוק איסוף פסולת אלקטרונית, באתר הכנסת, ‏7 ביוני 2016
↑  החדשות - במקום למחזר: פסולת אלקטרונית נשרפת ומזהמת את הסביבה, באתר mako, ‏2018-11-30
↑  ג'ון בן זקן, ‏המשרד להגנת הסביבה מקשה את העיצומים על הפרת חוק פסולת אלקטרונית, באתר מעריב אונליין, 18 בפברואר 2019
| --- | --- |
בקרת זהויות :  NLI: 987007546853805171  GND: 4324135-9  NKC: ph280240 
מכלי איסוף פסולת אלקטרונית למיחזור סוללות, מנורות ופסולת אלקטרונית
מפעל מיחזור לפסולת אלקטרונית הנמצא בברקן בשומרון
פסולת אלקטרונית שנאספה מהציבור מועברת למיחזור
מכל לאיסוף פסולת אלקטרונית תעשייתית ממפעלים
פייבלס

| --- | --- |

כריכת האוגדן הראשון, שמציג חלק מהדמויות כשהן בורחות מעולם האגדות. בכריכה אפשר לראות גם אדם שקורא עמוד מהאוגדן הזה - דבר ששובר את הקיר הרביעי.
 מידע קומיקס
 יוצר:  ביל וילינגהאם
 סוגה:  פנטזיה
 סטטוס:  לא פעיל
 תקופת פרסום מקורית:  2002–2015 (כ־13 שנים)
 סינדיקציה:  חוברות ואוגדנים בהוצאת ורטיגו
 ארץ מקור:  ארצות הברית
 שפת המקור:  אנגלית
 מוציא לאור:  ורטיגו 
 מספר החוברות:  150
 מספר הספרים:  13
 
פייבּלס (באנגלית: Fables - אגדות) היא סדרת קומיקס שנוצרה על ידי ביל וילינגהאם ומתפרסמת בחותם ורטיגו מבית DC קומיקס. הסדרה עוסקת בדמויות מסיפורי מעשיות ופולקלור, שבעקבות מלחמה רחבה שמתנהלת בעולמן (עולם האגדות) נאלצות לברוח אל עולם בני האדם ולהסתגל אליו, עד שיוכלו לחזור לעולמן. הסדרה מתחילה לאחר שהדמויות כבר עברו לעולם בני האדם ונמצאו בו זמן רב. עם התפתחות הסדרה מתגלים פרטים נוספים על המלחמה שאילצה אותן להגר לעולם אחר.
ב-14 בספטמבר 2023, בעקבות סכסוך בין וילינגהאם ל-DC קומיקס, הזיכיון כולו עבר לרשות הציבור.
עלילה

פרק זה לוקה בחסר. אנא תרמו לוויקיפדיה ו.
כל הדמויות מכל האגדות וסיפורי העם גרות בעולם רחב משלהן, שעליו מנסה להשתלט דמות מסתורית המכונה "היריב". על מנת להשיג את מטרתו מגייס "היריב" לשורותיו חלק מהדמויות ומלחמה רחבת היקף מתפתחת. שאר הדמויות מנסות להתנגד לניסיון ההשתלטות, אך כיוון שהן מסוכסכות ואין ביניהן שיתוף פעולה, הן נכשלות.
בעקבות הכישלון נהרגות חלק מהדמויות, חלקן בורחות ומתחבאות במקומות מסתור בעולמן, וקבוצה קטנה מצליחה לברוח לעולמם של בני האדם ולהקים שם קהילה קטנה. חברי הקבוצה ממנים ראש עיר (שאותו מייצגת שלגיה) כדי שיגן עליהם וירכז את המאמץ להשתלט בחזרה על עולמם. על מנת להגן על הקהילה קובעים ראש העיר ושלגיה מספר חוקים: דמויות שנראות כבני אדם יכולות לנוע בחופשיות בקרב בני האדם. דמויות שיכולות לעטות מראה של בני אדם יכולות גם הן לנוע בקרב האנשים, אך אסור להן להשתנות בחזרה לצורתן המקורית. דמויות שאינן נראות כבני אדם ואינן יכולות להידמות להם נשלחות אל "החווה", מקום מרוחק ודל-אוכלוסייה, שאותו אסור להן לעזוב.
בנוסף, כדי שכל הדמויות יוכלו לפעול יחדיו כדי להשתלט בחזרה על עולמן, כל הדמויות מקבלות חנינה מראש העיר. החנינה היא על פשעים שביצעו לפני המעבר לעולמם של בני האדם. כך למשל מקבל כחול הזקן חנינה על רציחת נשותיו; הזאב, מאגדות כמו כיפה אדומה, הזאב ושלושת החזרזירונים ועוד, מקבל חנינה על טריפת סבתה של כיפה אדומה על הריסת בתיהם של החזרזירונים, וכדומה.